1939 oli oluline aasta: Tammsaare ilmutas nägemuse Kuradi tulekust maa peale, Aadu Hint kirjutas Kristuse tulekust maa peale ("Tuli Jeesus...", aprill 1939). Kaks muud meest, üks Berliinis, teine Moskvas, ehitasid kumbki oma nägemuse kohast paradiisi maa peale, jagades mõjusfääre. Lõppes see lugu põrguga maa peal. Tammsaare jõudis enne ära surra, Hindist sai sotsialistlik realist. Hint kirjutab: "Tuli Jeesus, käis lihtsa mehena ringi mööda maad ja tahtis näha, kuidas inimesed kannavad oma  risti". Läks kartulivõtjate ja vabrikutööliste juurde, kõrtsidesse ja kannatamisnädalal külma kirikusse. Noor, kõmiseva häälega õpetaja ütles seal võimsat jutlust suurest raskest ristist, mida Inimesepoeg pidi kandma: "Jeesus aga nägi õpetaja kuuel midagi kaunisti sädelevat ning ta astus lähemale. Nüüdnegi õpetaja kandis risti - see oli üsna tibatillukene, oli kullast ning ostes en détail maksis kr. 80.-" (Hint 1939, 367-369).